User:Panudeparis

วัดแค

วัดแค ตั้งอยู่บริเวณ ตำบลวัดแค  อำเภอนครชัยศรี  จังหวัดนครปฐม  เป็นวัดที่เชื่อกันว่าเก่าแก่วัดหนึ่งของอำเภอนครชัยศรี  ตามคำบอกเล่าของผู้เฒ่าผู้แก่ซึ่งอาศัย อยู่แถบนั้น กล่าวว่า “วัดแค” มีชื่อเดิมว่า “วัดกัมพูชาราม” โดยไม่ปรากฏหลักฐาน ว่าสร้างขึ้นในยุคสมัยใด และใครเป็นผู้สร้าง ซึ่งเมื่อพิจารณาจากหลักฐานทางศิลปะ และลักษณะความโดดเด่นทางด้านสถาปัตยกรรมของแต่ละยุคสมัย จะพบว่า วัดแค มีลักษณะพิเศษที่แตกต่างจากวัดโดยทั่วไป กล่าวคือ มีหลังคาโบสถ์เป็นรูปมังกร  โดยเครื่องบนหลังคาไม่มีช่อฟ้า  ใบระกา  หางหงษ์  แต่มีรูปมังกรแบบจีนเลื้อยขดอยู่ที่ปลายสุดของสันหลังคาทั้งสองด้าน  ซึ่งเป็นการใช้ศิลปกรรมแบบจีนเข้ามาตบแต่ง นอกจากนั้นบริเวณหน้าบันของวิหาร ยังมีเครื่องถ้วยชามทั้งที่เป็นชามลายครามและชาม ซึ่งการใช้ถ้วยชามประดับสถาปัตยกรรม แบบจีนนี้นิยมทำกันมากในสมัยรัชกาลที่  ๓  ดังเช่นพระอุโบสถวัดเทพธิดาราม  พระปรางค์วัดอรุณฯ  พระอุโบสถวัดเขายี่สาน  อำเภออัมพวา  สมุทรสงคราม  เป็นต้น จากหลักฐานทางประวัติศาสตร์ ลักษณะทางศิลปะ สถาปัตยกรรม และข้อสังเกตต่างๆ จึงสันนิษฐานได้ว่า วัดแค น่าจะสร้างขึ้นในสมัย รัชกาลที่  ๓  แห่งกรุงรัตนโกสินทร์

โดยจากการศึกษาประวัติศาสตร์และการตั้งถิ่นฐานของชุมชนโบราณ พบว่านับตั้งแต่สมัยกรุงรัตนโกสินทร์ตอนต้นตั้งแต่รัชกาลที่ ๑ - ๓  ไทยยังมีสงครามกับเพื่อนบ้านอยู่เป็นระยะ ๆ  ทำให้มีการอพยพเชลยศึกจากประเทศเพื่อนบ้านเข้ามาเป็นกำลังพัฒนาประเทศ  เชลยศึกเหล่านั้นถูกกำหนดให้นำมาไว้ที่ริมแม่น้ำนครชัยศรี  โดยเฉพาะเขตอำเภอนครชัยศรี  เช่น  ชุมชนชาวลาวที่ใกล้วัดกลางคูเวียง  ชุมชนชาวเขมรที่ใกล้วัดแคและวัดสัมปทวน ส่วนแขกฮินดูจากเขมรไว้ที่วัดโคกแขก  และ  มอญไว้ที่ทางราชบุรี  แต่เดินทางผ่านแม่น้ำนครชัยศรีช่วงวัดท่ามอญวัดตรงนั้นจึงชื่อวัดท่ามอญ ซึ่งในช่วงรัชกาลที่ ๓ ได้มีการอพยพย้ายถิ่นของคนจีนจากหลายจังหวัดของจีนแผ่นดินใหญ่ เพื่อหลีกหนีความยากลำบากจากการดำรงชีพในจีน เพื่อหาแหล่งดำรงชีพที่ดีกว่า  จึงมุ่งตั้งหลักปักฐานในประเทศไทย โดยรอนแรมมาทางเรือเข้ามายังอ่าวไทยเพื่อที่จะมาพึ่งพระบรมโพธิสมภารพระมหากษัตริย์ไทย ซึ่งคนจีนเหล่านั้นก็ได้รับการต้อนรับด้วยดี  ทำให้คนจีนแทรกตัวอยู่ในชุมชนไทยทุกหนทุกแห่งที่อยู่ริมแม่น้ำลำคลองในภาคกลาง

และเมื่อศึกษาประวัติศาสตร์ชุมชนบริเวณนครชัยศรี พบว่า หลักฐานจากตอนหนึ่งของหนังสือ “พระบาทสมเด็จพระมงกุฎเกล้า เจ้าอยู่หัวกับโบราณคดี  ในเมืองนครชัยศรี” ซึ่งอาจารย์ชูสิริ จามรมาน คณะอักษรศาสตร์ มหาวิทยาลัย ศิลปากร เรียบเรียงเมื่อ พ.ศ. 2513 ตอนหนึ่งว่า  “เมืองนครชัยศรี  สร้างขึ้นในรัชสมัยสมเด็จพระมหาจักรพรรดิ  แห่งกรุงศรีอยุธยา เมืองนี้ตั้งอยู่ริมแม่น้ำท่าจีน  ใกล้บริเวณอำเภอนครชัยศรีปัจจุบัน  ได้ย้ายจากที่นั่น มาอยู่ที่ใกล้บริเวณองค์พระปฐมเจดีย์ เมื่อ    ปี พ.ศ. 2440 คือ ในรัชสมัยของพระบาทสมเด็จพระจุลจอมเกล้าเจ้าอยู่หัว รัชกาลที่ 5”